[pic] | KOMISIJA EVROPSKIH SKUPNOSTI |

Bruselj, 20.5.2009

COM(2009) 237 konč.

POROČILO KOMISIJE EVROPSKEMU PARLAMENTU IN SVETU

o izvajanju Uredbe Sveta (ES) št. 814/2000 o ukrepih za informiranje v zvezi s skupno kmetijsko politiko {SEC(2009) 684}

POROČILO KOMISIJE EVROPSKEMU PARLAMENTU IN SVETU

o izvajanju Uredbe Sveta (ES) št. 814/2000 o ukrepih za informiranje v zvezi s skupno kmetijsko politiko

I. Uvod

To poročilo obravnava izvajanje Uredbe Sveta (ES) št. 814/2000 v obdobju 2007–2008.

Cilji ukrepov za informiranje v zvezi s skupno kmetijsko politiko, kakor so opredeljeni v Uredbi (ES) št. 814/2000, so:

pomoč pri razlagi skupne kmetijske politike ter pri izvedbi in razvoju te politike, |

promocija evropskega modela kmetijstva in pomoč ljudem pri njegovem razumevanju, |

zagotavljanje informacij kmetom in drugim, ki živijo na podeželju, |

dviganje ozaveščenosti javnosti o bistvenih vsebinah in ciljih skupne kmetijske politike. |

- Ukrepi spadajo v dve glavni kategoriji:

ukrepi, ki jih predložijo organizacije tretjih oseb za sofinanciranje iz sklada EKJS ter so lahko letni delovni programi in posebni ukrepi (nepovratna sredstva), |

ukrepi na pobudo Komisije, ki jih v celoti financira EKJS („neposredni ukrepi“). |

- Svet je določil (člen 8 Uredbe (ES) št. 814/2000), da je treba Evropskemu parlamentu in Svetu vsaki dve leti predložiti poročilo o izvajanju Uredbe. To je tretje tako poročilo. Prvo poročilo, v katerem je bilo obravnavano obdobje 2000–2002, je bilo predloženo maja 2003.[1] Drugo poročilo, v katerem je bilo obravnavano obdobje 2003–2006, je bilo predloženo junija 2007.[2]

Priloge, navedene v besedilu, so v priloženem delovnem dokumentu služb Komisije

II. Proračun

Za ukrepe informiranja v skladu s proračunsko vrstico 05 08 06 je bil za leto 2007 na voljo enak proračun (6,5 milijona EUR) kot za leto 2006. V letu 2008 se je ta proračun povečal na 7 milijonov EUR.

Razčlenitev ukrepov, ki bodo sprejeti na pobudo Komisije, in ukrepov, ki se bodo sofinancirali (nepovratna sredstva):

2006: neposredni ukrepi (3 700 000 EUR) (57 %) – nepovratna sredstva (2 800 000 EUR) (43 %)

2007: neposredni ukrepi (3 900 000 EUR) (60 %) – nepovratna sredstva (2 600 000 EUR) (40 %)

2008: neposredni ukrepi (4 000 000) EUR) (57 %) – nepovratna sredstva (3 000 000 EUR) (43 %).

Obveznosti pri izvrševanju proračuna za leto 2007 so znašale 88 %, za leto 2008 pa 91 %. To kaže na nadaljevanje nenehnega povečevanja proračunskih sredstev, dodeljenih za nepovratna sredstva, v poročevalnem obdobju.

III. Razčlenitev financiranih ukrepov (v smislu obveznosti)

V prvem poročilu o izvajanju Uredbe Sveta (ES) št. 814/2000 v obdobju 2000–2002 sta bila navedena revizija izvedbenih pravil za nepovratna sredstva in precejšnje izboljšanje izvedenih ukrepov (poenostavitev, večja preglednost, boljša ocena predlaganih ukrepov za informiranje, boljša opredelitev sporočil, ki jih je treba pošiljati, in boljše razširjanje). V drugem poročilu za obdobje 2003–2006 so upoštevane ugotovitve ocene ukrepov, sprejetih v skladu s to uredbo, ki je bila opravljena v posebnem okviru politike ocenjevanja Komisije za obdobje 2000–2005[3]; opisani so tudi vzpostavljena strategija in ukrepi, sprejeti za izvajanje komunikacijske politike Evropske komisije, katere namen je, da bi državljani bolje razumeli EU. Ta strategija se je izvajala tudi v obdobju 2007–2008. Povečala in okrepila so se prizadevanja, da bi poglobili razumevanje skupne kmetijske politike pri širši javnosti in zainteresiranih straneh na podeželju. Revidiran je bil letni razpis za zbiranje predlogov za sofinancirane ukrepe, da bi spodbudili širšo udeležbo nekmetijskih organizacij in izvajanje ukrepov, ki dosegajo širše občinstvo.[4] Na splošno je bilo več poudarka na opredelitvi potreb posebnih ciljnih skupin; boljši opredelitvi ustreznih sporočil, ukrepov za informiranje in strategij razširjanja ter tudi na oceni in povratnih informacijah, da bi se izpolnili cilji Uredbe.

1. Nepovratna sredstva (komunikacijski ukrepi, sprejeti na pobudo organizacij tretjih oseb)

V poročevalnem obdobju je bil poleg ukrepov, vključno s seminarji in konferencami, močan poudarek na uporabi proračunske vrstice inter alia za sofinanciranje informacijskih kampanj, ki so vključevale televizijske in radijske programe ter avdiovizualne produkcije.

V Uredbi sta predvideni dve vrsti ukrepov, posebni ukrepi za informiranje in letni delovni programi. Posebni ukrep za informiranje so informativni dogodki, omejeni v času in prostoru ter izvajani na podlagi enotnega proračuna. Letni delovni program pomeni sklope od dveh do petih posebnih ukrepov za informiranje. Za leto 2008 je bilo odločeno, da se v letnem razpisu za zbiranje predlogov za to leto ohranijo samo posebni ukrepi za informiranje za sofinanciranje. Namen je bil dodatno poenostaviti shemo nepovratnih sredstev in zagotoviti razdelitev sredstev več upravičencem.

Najvišja stopnja financiranja za navedene ukrepe je 50 % upravičenih stroškov. Vendar se lahko stopnja poviša na 75 % v izjemnih primerih, določenih v izvedbeni uredbi in opredeljenih v razpisu za zbiranje predlogov. V poročevalnem obdobju je bilo samo dvema ukrepoma (od skupno 106) dodeljenih več kot 50 %, in to obema v letu 2008. Prvi se je nanašal na seminarje, ki jih je neka organizacija na ravni EU organizirala o vlogi ekoloških živil in kmetovanja v prihodnjem razvoju skupne kmetijske politike (68,69 %), drugi pa na neko informativno kampanjo o skupni kmetijski politiki v državah članicah EU-12 (75 %). Ukrepa sta se štela za izjemno pomembna zaradi skladnosti z merili iz razpisa za zbiranje predlogov, ki so poudarili pomen za širšo javnost, visoko tehnično kakovost in stroškovno učinkovitost ter učinkovitost načrtov razširjanja glede zagotavljanja razširjanja informacij kar najširši javnosti.

V skladu z razpisom za zbiranje ponudb za leto 2007 je bilo sofinanciranih 12 programov in 27 posebnih ukrepov. Omeniti je treba, da vsak program vključuje več ukrepov in da je 12 financiranih programov vključevalo 32 posebnih ukrepov, kar pomeni skupno 59 ukrepov za leto 2007. Leta 2008 je bilo sofinanciranih 47 posebnih ukrepov, kar pomeni skupno 106 ukrepov v dveh letih. Poleg tega je bilo treba v proračunu za leto 2008 znova sofinancirati tri ukrepe iz prejšnjih let, ker jih ni bilo mogoče pravočasno končati v proračunskih letih, na katera so se nanašali. Nepovratna sredstva so bila dodeljena za 62 konferenc in seminarjev, 26 informativnih kampanj, devet avdiovizualnih produkcij, pet publikacij, dve udeležbi na sejmih, en obisk in en program e-učenja o skupni kmetijski politiki.

Nepovratna sredstva so bila v poročevalnem obdobju dodeljena na podlagi naslednjih tem – skupna kmetijska politika na splošno (9), reforma skupne kmetijske politike (42), prihodnost skupne kmetijske politike (15), razvoj podeželja (19), skupne tržne ureditve, vključno z vinom, sadjem in zelenjavo, mlekom (9), ekološko kmetovanje (5), trajnostni razvoj (3), kakovost (2), drugo (2).

[pic]Povečanje števila avdiovizualnih ukrepov v obdobju 2007–2008 je kazalo na večji pomen, ki se je pripisoval avdiovizualnim projektom v letnih razpisih za zbiranje predlogov zaradi njihovega potenciala, da dosežejo večje občinstvo in splošno javnost. Številni ukrepi so bili namenjeni tudi izobraževanju osnovnošolcev o kmetijstvu.

Vrste upravičencev do nepovratnih sredstev: strokovne kmetijske organizacije (39), nevladne organizacije/združenja (30), zasebni sektor (20), regionalne in lokalne oblasti (17).

[pic]Med temi upravičenci so bile tudi okoljske organizacije in organizacije za razvoj podeželja na ravni EU. Poleg tega so bili na seznamih upravičencev pomembno zastopani tudi mediji, univerze in nacionalne organizacije kmetov (pogosto člani teles na ravni EU). Upravičenci so pri nekaterih od sofinanciranih ukrepov izkoristili možnost vključitve dodatnih organizacij kot partnerjev v izvajanje projektov.

Spodnja preglednica prikazuje število prejetih in ugodno rešenih vlog po državah članicah.

Preglednica I

[pic]

V Prilogi 1 je podan pregled nepovratnih sredstev v poročevalnem obdobju. Podrobnosti o posameznih dodelitvah nepovratnih sredstev so na voljo na spletišču Europa: http://ec.europa.eu/agriculture/grants/capinfo/index_en.htm

V razpisih za zbiranje predlogov so se spodbujali sofinancirani ukrepi z visoko dodano vrednostjo, pri katerih bi bilo mogoče uporabiti več kot en medijski element. Podobno kot v preteklosti je bil poudarek na boljši opredelitvi ciljnih skupin in boljšem razširjanju informacij. Prosilci so morali za svoje predlagane projekte predložiti medijski načrt, vključno s podrobnostmi o izvajanju projekta, posredovanju sporočil in merjenju učinkovitosti. Poudariti je treba, da je v poročevalnem obdobju tako kot v preteklosti veliko sofinanciranih ukrepov doseglo širšo javnost, in ne le neposrednih udeležencev, kar je bilo mogoče zaradi multiplikacijskega učinka specializiranih medijev in tiska ter večje uporabe spleta kot orodja razširjanja.

V obdobju 2007–2008 je bilo med upravičenci do nepovratnih sredstev znova veliko socialno-strokovnih organizacij na ravni EU, ki imajo sedež pogosto v Belgiji. Veliko sofinanciranih ukrepov je bilo spet izvedenih v Italiji, kar kaže na njeno neprekinjeno veliko zanimanje. Nasprotno pa se je v severnem delu EU na splošno nadaljevala precej nizka stopnja zanimanja.

Dodati je treba, da se je povečalo število vlog iz novih držav članic, ki je bilo pred tem zelo majhno. Razloga za to sta dva. Prvič, službe Komisije so povečale prizadevanja za dviganje ozaveščenosti o razpisih za zbiranje predlogov v teh državah. Drugič, v novih državah članicah so se v tem obdobju dejavno spodbujali nekateri ukrepi za informiranje. Službe Komisije bodo še naprej proučevale načine za doseganje še večje ozaveščenosti o sofinanciranih ukrepih.

2. Komunikacijski ukrepi, sprejeti na pobudo Komisije

Kot v prejšnjem obdobju je bilo tudi v obdobju 2007–2008 veliko ukrepov financiranih na pobudo Komisije. Pogosto so bili izvedeni z zunanjo tehnično pomočjo. Za te ukrepe je bilo leta 2007 namenjenih približno 60 % proračunskih sredstev, leta 2008 pa približno 57 %.

V Prilogi II so podrobno opisane vse komunikacijske pobude Komisije v obdobju 2007–2008 in ustrezni stroški.

Konference

Pri organizaciji konferenc se je v obdobju 2007–2008 nadaljevalo sodelovanje z državami članicami, Evropskim parlamentom in drugimi oddelki Komisije ter nevladnim sektorjem. Komisija je na primer pomagala pri konferenci o zanesljivi preskrbi s hrano z naslovom „Kdo bo nahranil svet?“, ki je bila pod francoskim predsedstvom organizirana 3. julija 2008. Prav tako julija 2008 je bila organizirana konferenca o vlogi EU pri trajnostni uporabi voda v kmetijstvu v sklopu programa dogodkov v paviljonu EU na mednarodni razstavi v Zaragozi z naslovom „Voda in trajnostni razvoj“.

Podobno kot v preteklosti so konference zagotovile forum za široko posvetovanje in dialog o vprašanjih politike EU. Konferenca „Potrjevanje kakovosti živil – dodajanje vrednosti kmetijskim pridelkom“, ki je bila februarja 2007 v Bruslju, je na primer v razpravi o tej temi združila vse zainteresirane strani (kmete, proizvajalce, predelovalce, distributerje). To je bil pomemben prispevek k razpravi o širšem pregledu politike kakovosti v kmetijstvu. Mladi kmetje iz 27 držav EU so se aprila 2007 udeležili „dneva dialoga“ o prihodnosti kmetijstva EU, na katerem je sodelovala komisarka za kmetijstvo in razvoj podeželja. Ta dogodek se je prek spleta prenašal v živo.

Oktobra 2008 je na Cipru potekal odmevni dogodek o razvoju podeželja z naslovom „Evropsko podeželje v akciji: spopadanje z izzivi prihodnosti“. Predstavniki iz različnih sektorjev – ministri, kmetje, zainteresirane strani in akademski strokovnjaki – so si izmenjali ideje in izkušnje o izzivih, s katerimi se spopada podeželje v EU.

Razširjanje zbornika prispevkov s tega dogodka prek medmrežja je pomagalo vključiti širšo javnost v razpravo o teh vprašanjih.

Udeležba/stojnice na sejmih

Poudarek Komisije na „lokalnem delovanju“ je še naprej vplival na organizacijo sejmov v obdobju 2007–2008. Sodelovanje z drugimi institucijami EU, državami članicami, organizacijami civilne družbe in drugimi službami Komisije pri organizaciji ustreznih dogodkov se je okrepilo. Sodelovanje na sejmih je še naprej zagotavljalo izhodišče za dialog s kmeti, zainteresiranimi stranmi in splošno javnostjo o skupni kmetijski politiki in vprašanjih politike razvoja podeželja. Zasnovane so bile posebne dejavnosti za osnovnošolce, vključno s spodbujanjem boljšega prehranjevanja in programi za spodbujanje uživanja mleka, sadja in zelenjave v šolah. Ta poudarek na ustvarjanju dogodkov in sporočil, pomembnih za splošno javnost, se bo ohranil tudi v prihodnje.

V tem obdobju se je v novih državah članicah povečala udeležba na sejmih. Hkrati so potekala prizadevanja za spodbujanje dialoga z zainteresiranimi stranmi na podeželju in organizacijami civilne družbe v teh državah.

Publikacije

V publikacijah se še naprej odražajo zakonodajni program in zadnje raziskave Eurobarometra o komunikacijskih potrebah. Najpomembnejše teme so bile reforma skupne ureditve trga za vino, pregled zdravstvenega stanja skupne kmetijske politike in politika kakovosti, natisnjenih pa je bilo tudi veliko letakov o temah, ki zanimajo splošno javnost.

V poročevalnem obdobju so se še naprej razvijale publikacije v elektronski obliki, povečala pa se je tudi uporaba informacijske mreže Evropske komisije za razdeljevanje publikacij, namenjenih splošni javnosti.

Spletišče

Spletišče „Kmetijstvo in razvoj podeželja“ se je v poročevalnem obdobju še naprej razvijalo, zlasti kot pomemben vir strokovnih informacij o skupni kmetijski politiki in razvoju podeželja.

Dne 1. oktobra 2008 je bil napravljen nadaljnji pomemben korak k večji preglednosti skupne kmetijske politike: poglavje o upravičencih do plačil skupne kmetijske politike, ki je bilo uvedeno pred dvema letoma, zdaj vsebuje vrsto povezav na spletišča držav članic z informacijami o upravičencih do plačil skupne kmetijske politike (EKSRP za plačila, izplačana od 1. januarja do 15. oktobra 2007) v skladu s členom 44a Uredbe Sveta (ES) št. 1290/2005, kakor je bila spremenjena z Uredbo Sveta (ES) št. 1437/2007[5] in Uredbo Komisije (ES) št. 259/2008[6]. Do 30. aprila 2009 bodo tudi upravičenci do plačil EKJS vključeni na zadevna spletišča držav članic, ki bodo vsa dostopna prek strani portala Komisije.

Organiziranih je bilo pet spletnih posvetovanj (o zdravstvenem pregledu skupne kmetijske politike, sistemu razdeljevanja sadja v šolah, prihodnosti programa „Razdeljevanje hrane najbolj ogroženim osebam“, pregledu sheme na območjih z omejenimi možnostmi in politiki kakovosti kmetijskih pridelkov EU). Službe Komisije so upoštevale oziroma upoštevajo prispevke zainteresiranih strani in splošne javnosti pri pripravi ustreznih zakonodajnih predlogov ali drugih ukrepov.

Leta 2002 je bila vzpostavljena storitev elektronske pošte „Agriculture Newsdigest“ in zdaj se ta pošta redno pošilja več kot 17 000 naročnikom po vsem svetu. Število naročnikov na glasilo in novice „Monitoring Agri-trade Policy (MAP)“ se je povečalo na 3 750.

Priprave za popolnoma prenovljeno različico spletišča v novi celostni grafični podobi Komisije z uporabo tehnologije upravljanja spletnih vsebin in ponudbo interaktivnih orodij so se začele leta 2008, njena objava pa je predvidena za leto 2009.

Javnomnenjske raziskave

Generalni direktorat za kmetijstvo še naprej uporablja ankete Eurobarometra za raziskovanje mnenja državljanov EU o kmetijstvu, skupni kmetijski politiki in razvoju podeželja. Poleg tega je bila leta 2007 opravljena kvalitativna študija o odnosu državljanov do kmetijstva in skupne kmetijske politike ter ravni njunega poznavanja v 15 državah članicah. Vzporejanje zainteresiranih strani in raziskava dojemanja („Stakeholder Mapping and Perception Audit“), prav tako opravljeni leta 2007, sta izboljšali poznavanje tistih organizacij zainteresiranih strani v EU-27, ki vplivajo na razpravo o skupni kmetijski politiki Generalni direktorat za kmetijstvo in razvoj podeželja uporablja rezultate pri načrtovanju svojih tekočih komunikacijskih dejavnosti.

Poleg tega se je zelo razširila zbirka podatkov o medijih, pomembnih za kmetijstvo in razvoj podeželja.

Obiski

S programi generalnega direktorata v zvezi z obiski se je v obdobju 2007–2008 še naprej spodbujalo boljše poznavanje skupne kmetijske politike in razvoja podeželja med širšo javnostjo, zlasti med zainteresiranimi stranmi in študenti.

Močan poudarek je bil tudi na razvoju pobude za dialog z univerzami. Stik z univerzami v državah članicah je bil okrepljen. V tem obdobju se je povečalo število predstavitev evropske kmetijske politike in politike razvoja podeželja na visokošolskih ustanovah, leta 2009 pa naj bi bilo še večje.

IV. Razmerje porabe (obveznosti in plačila) med nepovratnimi sredstvi na pobudo tretjih oseb in ukrepi za informiranje na pobudo Komisije

2006 | 2007 | 2008 |

Nepovratna sredstva | Neposredni ukrepi | Nepovratna sredstva | Neposredni ukrepi | Nepovratna sredstva | Neposredni ukrepi |

Predvidena proračunska sredstva | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Obveznosti (EUR) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94 % | 97 % | 99 % | 81 % | 84 % | 97 % |

Plačila | 1 578 865 | 2 779 904 | 1 702 568 | 2 767 295 | (*) | (*) |

(EUR)(**) |

(*) Zneski še niso na voljo – večina ukrepov še poteka.

(**) Glede na leto prevzema obveznosti in naslednje leto (pravilo n + 1).

Opozoriti je treba, da so letna plačila vedno nižja od prvotno dodeljenih zneskov. Pri nepovratnih sredstvih je to mogoče pojasniti, prvič, z dejstvom, da so v številnih primerih končni stroški ukrepov nižji od stroškov, ki jih je upravičenec prvotno predvidel, in, drugič, ker vseh izdatkov, ki so jih prijavili upravičenci, ni mogoče šteti za upravičene. Pri ukrepih na pobudo Komisije so razlike manjše in so posledica obveznosti, pri katerih se upoštevajo vsi možni predvidljivi izdatki, ki so včasih na koncu nižji od prvotno predvidenih izdatkov.

V. Komunikacijske kampanje o pomembnejših vprašanjih

V obdobju 2007–2008 so bile obsežne komunikacijske kampanje o pomembnejših vprašanjih organizirane kot del prizadevanj za informiranje splošne javnosti o dosežkih reforme skupne kmetijske politike in vlogi razvoja podeželja. To je bilo v skladu s prednostno nalogo, ki jo Evropska komisija namenja komunikacijski politiki, in potrebo po dialogu in razpravi za premostitev vrzeli med EU in njenimi državljani. Generalni direktorat za kmetijstvo in razvoj podeželja je zato okrepil komunikacijska prizadevanja, da doseže splošno javnost; to kaže njegovo strategijo komuniciranja, posodobljeno leta 2006, in njegove pristojnosti v skladu z Uredbo Sveta (ES) št. 814/2000.

Na primer, ko je Komisija 4. julija 2007 sprejela zakonodajne predloge vinske reforme[7], so visoki uradniki v 15 državah članicah pripravili predstavitve za medije in zainteresirane strani, ki so potekale hkrati z novinarsko konferenco komisarke za kmetijstvo in razvoj podeželja v Bruslju. Na teh predstavitvah se je zbralo več kot 250 novinarjev iz specializiranih in regionalnih medijev ter lokalnih televizijskih in radijskih postaj. Navzočih je bilo več kot 500 zainteresiranih strani, ki so predstavljale različne organizacije civilne družbe, nevladne organizacije, regionalne in nacionalne vlade ter institucije. Podoben dogodek je bil izveden 24. januarja 2007, ko je Komisija sprejela predloge[8] za reformo ureditve trga za sadje in zelenjavo.

Komunikacijski ukrepi o pregledu zdravstvenega stanja skupne kmetijske politike so bili še obsežnejši. Potekali so v dveh fazah; prva se je nanašala na sporočilo Komisije z dne 20. novembra 2007[9] in je vključevala konference za zainteresirane strani, spletno posvetovanje in dialog o vprašanjih, ki so se pojavila med dogodki in konferencami. Izvedbo so spremljali posebne publikacije in gradivo za tisk ter spletno gradivo, vključno z izdelavo avdiovizualnega gradiva. Druga faza v zvezi z zakonodajnimi predlogi[10] je vključevala zelo celovito informativno kampanjo, ki je 20. in 21. maja 2008 potekala v praktično vseh državah članicah. Znova so sodelovali visoki uradniki, ki so predstavili in pojasnili zakonodajne predloge in razpravljali o njih s predstavniki socialno-strokovnih organizacij in medijev po vsej EU. Na teh medijsko zelo odmevnih predstavitvah je sodelovalo več kot tisoč zainteresiranih strani in več kot tristo petdeset novinarjev. To je bil večji komunikacijski dogodek na lokalni ravni z vsemi zainteresiranimi stranmi, vključno s splošno javnostjo, ki je bila vključena že po definiciji

Leta 2008 so se razvijali tudi komunikacija, izobraževalne dejavnosti in dejavnosti za večjo ozaveščenost, povezane s programoma Mleko za šole in Sadje in zelenjava za šole, kot del prizadevanj Komisije za izboljšanje zdravja in prehrane, kot je določeno v Beli knjigi o „strategiji za Evropo glede vprašanj v zvezi s prehrano, prekomerno telesno težo in debelostjo“[11]. Spletna kampanja, vključno z dogodki po šolah in fotografskim tekmovanjem, je bila v glavnem namenjena razširjanju informacij v zvezi s programom Mleko za šole. Na pomembni konferenci so se decembra 2008 srečali vladni in nevladni organi, znanstveniki, strokovne organizacije, strokovnjaki nevladnih organizacij in prehranski strokovnjaki pri večjem projektu mreženja ter izmenjave informacij in najboljših praks v zvezi s spodbujanjem programov Sadje in zelenjave za šole v EU. To je med drugim zagotovilo pomembne smernice za načrtovanje prihodnjih ukrepov za informiranje na tem področju.

Ta intenzivna komunikacijska prizadevanja so pri splošni javnosti in zainteresiranih straneh pomagala izboljšati razumevanje vprašanj v zvezi s kmetijstvom in razvojem podeželja.

VI. SKLEPNA UGOTOVITEV

V obdobju 2007–2008 so bila okrepljena prizadevanja za boljše razumevanje in sprejemanje skupne kmetijske politike pri splošni javnosti ter za ohranjanje in povečanje podpore zainteresiranih strani kmetijstvu in podeželju. Pri načrtovanju ukrepov za informiranje je bila večja pozornost namenjena lokalnemu okviru. Strateška sporočila so bila izboljšana in izpopolnjena. Povečala se je sinergija z vladnim in nevladnim sektorjem in tudi med različnimi komunikacijskimi orodji. Razviti so bili ukrepi, namenjeni novejšemu in mlajšemu občinstvu, z uporabo spletnih in avdiovizualnih orodij. V središču pozornosti je bilo znova boljše razširjanje informacij za sofinancirane ukrepe in ukrepe, sprejete na pobudo Komisije. Ključni razvoj politike so spremljale večje informativne kampanje v glavnih mestih s predstavitvami medijev in zainteresiranih strani na visoki ravni, ki so bile priložnost za odprt in odkrit dialog o politiki. Na splošno je to prispevalo k temu, da zainteresirane strani na podeželju in splošna javnost bolje razumejo koristi skupne kmetijske politike in vloge razvoja podeželja v skladu s cilji Uredbe (ES) št. 814/2000.

Priloge:

Priloga I: | Preglednice nepovratnih sredstev za obdobje 2007–2008 |

Priloga II: | Razčlenitev neposrednih ukrepov Komisije v obdobju 2007–2008 |

- [1] Poročilo Komisije Evropskemu parlamentu in Svetu o izvajanju Uredbe Sveta (ES) št. 814/2000 o ukrepih za informiranje v zvezi s skupno kmetijsko politiko (COM(2003) 235 konč. z dne 8. maja 2003).

[2] Poročilo Komisije Evropskemu parlamentu in Svetu o izvajanju Uredbe Sveta (ES) št. 814/2000 o ukrepih za informiranje v zvezi s skupno kmetijsko politiko (COM(2007) 324 konč. z dne 13. junija 2007).

[3] Evropska komisija, GD AGRI Pogodba AGRI 2005/0421, Ocena politike informiranja o skupni kmetijski politiki, december 2006.

[4] UL C 236, 30.9.2006, str. 71; UL C 238, 10.10.2007, str. 9.

[5] UL L 322, 7.12.2007, str. 1.

[6] UL L 76, 19.3.2008, str. 28.

[7] COM(2007) 372 konč., 4.7.2007.

[8] COM(2007) 17 konč., 24.1.2007.

[9] COM(2007) 722 konč., 20.11.2007.

[10] COM(2008) 306 konč., 20.5.2008.

[11] COM(2007) 279 konč., 30.5.2007.